**ДО**

**Г-Н ЛАЗАР ЛАЗАРОВ**

**ПРЕДСЕДАТЕЛ НА НАЦИОНАЛНИЯ СЪВЕТ ЗА ТРИСТРАННО СЪТРУДНИЧЕСТВО**

**С Т А Н О В И Щ Е**

**на Конфедерация на труда „Подкрепа“**

**Относно:** Проект на Закон за изменение и допълнение на Закона за семейните помощи за деца № 48-254-01-12 от 19.10.2022 г.

**УВАЖАЕМИ Г-Н ЛАЗАРОВ,**

КТ „Подкрепа“ смята, че въпреки направените подобрения, които доведоха до разширяване на обхвата на децата, които получават еднократна помощ за първи клас, все още значителна част от семействата с деца в най-ранна училищна възраст остават без необходимите средства за подготовка в началото на учебната година. Не е малък броят на децата, които не ходят на училище поради факта, че родителите им нямат възможност да им купят обувки, дрехи, училищни пособия. Нерядко ставаме свидетели на призиви на учители и директори на училища, особено в малки и отдалечени населени места, да бъдат подпомогнати техни възпитаници, за да имат възможност да посещават учебните часове.

Образованието в България е безплатно само декларативно. По същество са нужни немалко средства, за да може детето да бъде пълноценен ученик. В тази връзка намираме за важно да се приеме предложението на народните представители еднократна помощ по чл. 2, ал. 2, т. 6 от Закона за семейните помощи за деца да получават и учениците във втори, трети и четвърти клас. Намираме за напълно резонен аргумента, че тогава децата растат интензивно, което често налага смяна на дрехи и обувки повече от веднъж годишно. Вярно е, както беше посочено от представителя на МТСП на заседанието на комисията, че тийнейджърите също израстват бързо, но това само говори за нуждата и те да бъдат подпомагани (не само в осми клас, както е сега).

По отношение на второто предложение, което включва законопроектът – помощта при раждане на второ и трето дете да бъде в размер на 10 пъти минималната работна заплата за родители, които са осигурявани поне предходните 24 месеца, подкрепяме стремежа за насърчаване на раждаемостта, но имаме и някои възражения. Тези плащания не би трябвало да бъдат социални помощи, а демографска мярка – т.е. да се получават от всички граждани, без да е нужно да преминават през доходни критерии или да изпълняват други изисквания. Така или иначе към момента това са помощи, средства които се изплащат за справяне с първите значителни разходи при раждането на дете. Следователно тези средства имат за цел да подпомогнат най-уязвимите граждани, а поставянето на изискване за осигуряване поне 24 месеца преди раждането на детето, ще ограничи достъпа до тази помощ именно за най-нискодоходните групи без гарантирана, постоянна заетост.

В заключение, КТ „Подкрепа“ подкрепя предложението еднократната помощ при започване на училище да се изплаща и за ученици от втори, трети и четвърти клас и препоръчва предложението за по-висока еднократна помощ при раждане на второ и трето дете да не се обвързва с конкретен осигурителен статус. Осигуровките нямат нищо общо със социалното подпомагане.

**С УВАЖЕНИЕ:**

 **ИНЖ. ДИМИТЪР МАНОЛОВ**

**ПРЕЗИДЕНТ НА КТ „ПОДКРЕПА“**